**Karcag Városi Önkormányzat**

 **Jegyzője**

**J a v a s l a t**

**a közösségi együttélés alapvető szabályairól és ezek elmulasztásának jogkövetkezményeiről szóló 16/2018. (V.25.) önkormányzati rendelet módosítására**

Karcag Városi Önkormányzat Képviselő-testülete címbeli rendeletével a város közigazgatási területén a zöldterületen történő parkolást, mint közösségellenes magatartásformát szabályozza.

A hatályos szabálysértési törvény - a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (a továbbiakban: Szabálysértési tv.) - viszonylag szűk körben szabályozza a lakossági együttélést zavaró, sértő magatartásformákat, a közterületek rendjét.

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 8. § (1) bekezdése értelmében a helyi közösség tagjai a helyi önkormányzás alanyaként kötelesek öngondoskodással enyhíteni a közösségre háruló terheket, képességeik és lehetőségeik szerint hozzájárulni a közösségi feladatok ellátásához, valamint betartani és betartatni a közösségi együttélés alapvető szabályait.

A Mötv. 143. § (4) bekezdés d) pontja értelmében felhatalmazást kap a helyi önkormányzat képviselő-testülete, hogy rendeletben határozza meg az öngondoskodás és a közösségi feladatok ellátásához való hozzájárulás, továbbá a közösségi együttélés alapvető szabályait, valamint ezek elmulasztásának jogkövetkezményeit.

A közösségi együttélés alapvető szabályait sértő rendelkezéseket tartalmazó rendelet bővítésével a lakosság életvitelétzavaró, a környezeti képet sértő magatartások szankcionálhatók, amely elősegíti a jogkövető magatartás érvényesülését.

A rendelet alkalmazásában a közösségi együttélés alapvető szabályaiba ütköző magatartás az a tevékenység vagy mulasztás, amely bűncselekménynek vagy szabálysértésnek nem minősül, de a közösségi együttélés szabályaival ellentétes.

A rendelet kiegészítése olyan magatartási formák szankcionálására ad lehetőséget, mint a közterületek gyommentesítésének, a járdák felé benyúló növények metszésénekelmaradása.

**Az előzetes hatásvizsgálat alapján** - a szabályozás várható következményeit tekintve - az alábbiak állapíthatóak meg:

-társadalmi hatás:az önkormányzati rendeletkiegészítései biztosítják a közösségi együttélés szabályaival ellentétes, de szabálysértésnek vagy bűncselekménynek nem minősülő tevékenység, mulasztás vagy jogellenes állapot szankcionálását.

-gazdasági hatás:a település rendezettebbé válásának a közösséget zavaró magatartások kiküszöbölése gazdaságélénkítő hatással járhat.

-költségvetési hatás: közigazgatási bírságból befolyó pénzösszegek növelik az önkormányzat bevételét, mely a közösség javára fordítható.

-környezeti, és egészségi következmények: a környezet rendezettsége alapvetően javulhat, növekedhet a település esztétikai képe,vonzereje, a rendezett, gondozott területekkel csökken az allergén növények száma, ami kedvezően hat a megbetegedések előfordulására.

-adminisztratív terheket befolyásoló hatás: várhatóan megnövekszik az eljárások száma

-a jogszabály megalkotásának szükségessége, a jogalkotás elmaradásának várható következményei: a rendelet megalkotásának szükségességét a joghézag indokolja, a rendelet hiányában több magatartás szankcionálása lehetetlen, melynek eredménye a városkép rendezettségének romlása, zöldterületek, közterületek színvonalának csökkenése, ezért felmerült az igény a közösségi együttélés szabályainak megalkotására.

-a jogszabály alkalmazásához szükséges személyi, szervezeti feltételek: a rendelet végrehajtásának plusz személyi és szervezeti felépítési vonzata nincs

-a jogszabály alkalmazásához szükséges tárgyi és pénzügyi feltételek:a rendelet végrehajtásának plusz tárgyi és pénzügyi vonzata nincs

**Összegzés:**

**Az elmúlt időszak tapasztalatai rávilágítottak arra, hogy a szabálysérési törvény módosításával az abból kikerülő egyes magatartásformák szankcionálására nincs magasabb szintű jogszabály. A Magyarország helyi önkormányzatairól szóló törvény lehetőséget ad a közösségi együttélés alapvető szabályaiba ütköző magatartás, tevékenység vagy mulasztás szankcionálására, ezért szükséges a már meglévő,a közösségi együttélés alapvető szabályairól és ezek elmulasztásának jogkövetkezményeiről szóló 16/2018. (V.25.) önkormányzati rendelet bővítése.**

Fentiek alapján kérem a javaslat megtárgyalását, és az alábbi rendelet-tervezet elfogadását.

Karcag, 2020. 02. 19.

  **(: Rózsa Sándor :)**

Tervezet

**Karcag Városi Önkormányzat Képviselő-testületének …/… (… ...)**

**önkormányzati rendelete**

**a közösségi együttélés alapvető szabályairól és ezek elmulasztásának jogkövetkezményeiről szóló 16/2018. (V.25.) önkormányzati rendelet módosításáról**

Karcag Városi Önkormányzat Képviselő-testülete a Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, a Magyarország Alaptörvénye 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 8. § (2) bekezdésében és a 143. § (4) bekezdés d) pontjában meghatározott feladatkörében eljárvaa közösségi együttélés alapvető szabályairól és ezek elmulasztásának jogkövetkezményeiről szóló 16/2018. (V.25.)önkormányzati rendeletet (továbbiakban: R.) az alábbiak szerint módosítja:

1.§ A R. preambuluma helyébe az alábbi preambulum lép:

„Karcag Városi Önkormányzat Képviselő-testülete a Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, a Magyarország Alaptörvénye 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 8. § (2) bekezdésében és a 143. § (4) bekezdés d) pontjában meghatározott feladatkörében eljárva az alábbi rendeletet alkotja:”

2.§ A R. 2. §-a az alábbi pontokkal egészül ki:

„4. növény: az élelmiszerláncról és hatósági felügyeletéről szóló törvényben meghatározott fogalom

 5. járda: a közúti közlekedésről szóló kormányrendeletben meghatározott terület”

3.§ A R. 8. §-a helyébe az alábbi 8. § lép:

 **„**8. §A közösségi együttélés alapvető szabályait sértő magatartást követ el:

1. aki közhatalmi szervek, közintézmények, továbbá kereskedelmi, szolgáltató, vendéglátó tevékenység céljára szolgáló létesítményeket magába foglaló ingatlanok előtti, továbbá köztérnek, közparknakminősülő zöldterületen, arra ki nem jelölt helyen gépjárművel parkol
2. aki a tulajdonában vagy használatában lévő ingatlan előtti burkolt járdaszakasz fölé az ingatlana, vagy a közterület felől benyúló, a gyalogos forgalmat akadályozó, zavaró fás szárú növényi részek (ágak) 2,5 m magasságig történő metszéséről, eltávolításáról nem gondoskodik
3. aki a tulajdonában vagy használatában lévő ingatlan előtti burkolt járdaszakaszra az ingatlana, vagy a közterület felől behajló, a gyalogos forgalmat akadályozó, zavaró lágyszárú növények eltávolításáról nem gondoskodik
4. aki aközterületen, zöldterületen a fát, virágot,növényzetet leszedi, levágja, rongálja.
5. aki atulajdonában, használatában lévő ingatlana előtt az ingatlana határvonalától az útszegélyig, de legfeljebb 30 méterig húzódó zöldterület gondozását (kaszálás, gyomtalanítás) nem végzi el és nem gondoskodik a hulladék, falevél, egyéb növényi részek összegyűjtéséről”

4. § Jelen rendelet a kihirdetését követő napon lép hatályba és az azt követő napon hatályát veszti.

Kelt.: K a r c a g, 2020. 02. 19.

|  |  |
| --- | --- |
| **(: Dobos László :)** | **(: Rózsa Sándor :)** |
| polgármester | jegyző |

**ÁLTALÁNOS INDOKOLÁS**

A hatályos szabálysértési törvény - a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (a továbbiakban: Szabálysértési tv.) - viszonylag szűk körben szabályozza a lakossági együttélést zavaró, sértő magatartásformákat, a közterületek rendjét.

A közösségi együttélés alapvető szabályait sértő rendelkezéseket tartalmazó rendelet bővítésével a lakosság nyugalmát zavaró, a környezeti képet rontó magatartások szankcionálhatók, amely elősegíti a jogkövető magatartás érvényesülését.

A rendelet alkalmazásában a közösségi együttélés alapvető szabályaiba ütköző magatartás az a tevékenység vagy mulasztás, amely bűncselekménynek vagy szabálysértésnek nem minősül, de a közösségi együttélés szabályaival ellentétes.

A Magyarország Alaptörvénye 32. cikk (1) bekezdés a) pontja értelmében a helyi önkormányzat a helyi közügyek intézése körében a törvény keretei között rendeletet alkot.

Az Magyarország Alaptörvénye 32. cikk (2) bekezdése értelmében feladatkörében eljárva a helyi önkormányzat törvény által nem szabályozott helyi társadalmi viszonyok rendezésére, illetve törvényben kapott felhatalmazás alapján önkormányzati rendeletet alkot.

A Magyarország helyi önkormányzatairólszóló 2011. évi CLXXXIX. törvény (továbbiakban: Mötv.) 8. § (1) bekezdése értelmében a helyi közösség tagjai a helyi önkormányzás alanyaként kötelesek öngondoskodással enyhíteni a közösségre háruló terheket, képességeik és lehetőségeik szerint hozzájárulni a közösségi feladatok ellátásához, valamint betartani és betartatni a közösségi együttélés alapvető szabályait.

A Mötv. 143. § (4) bekezdés d) pontja értelmében az öngondoskodás és a közösségi feladatok ellátásához való hozzájárulás, továbbá a közösségi együttélés alapvető szabályait, valamint ezek elmulasztásának jogkövetkezményeit a helyi önkormányzat képviselő-testülete rendeletben határozhatja meg.

A jogalkotásrólszóló 2010. évi CXXX. törvény 7. § (1) bekezdése értelmében a jogszabályban meg kell határozni a hatálybalépésének napját, amely a jogszabály kihirdetését követő valamely nap lehet.

A jogszabályszerkesztésről szóló 61/2009. (XII.14.) IRM rendelet (továbbiakban: IRM.) 17. § (1) bekezdése értelmében E rendelet eltérő rendelkezése hiányában jogszabály tervezetében jogszabályra vagy jogszabály rendelkezésére más jogszabály címének, más jogszabály szabályozási tárgykörének vagy a felhívni kívánt rendelkezések szabályozási tárgykörének a megjelölésével (a továbbiakban: rugalmas hivatkozás) kell hivatkozni, kivéve, ha ilyen módon a hivatkozott jogszabály vagy rendelkezés nem azonosítható egyértelműen.

Az IRM. 53.§ (2) bekezdése értelmében eredeti jogalkotói hatáskörben megalkotni tervezett helyi önkormányzati rendelet esetében az önkormányzat eredeti jogalkotói hatáskörét megállapító rendelkezésként az Alaptörvény 32. cikk (2) bekezdését kell megjelölni.

Az IRM. 55. § (5)bekezdése értelmében Önkormányzati rendelet bevezető részének a megszövegezésekor az önkormányzat feladatköreként az Alaptörvény 32. cikk (1) bekezdés megfelelő pontját, a helyi önkormányzatokról szóló törvénynek a feladatkört megállapító rendelkezését vagy más törvénynek a feladatkört megállapító rendelkezését kell feltüntetni.

**RÉSZLETES INDOKOLÁS**

1. §-hoz

A preambulum módosítása

1. §-hoz

A rendelet értelmező fogalmainak kiegészítése

1. §-hoz

A közösségi együttélés alapvető szabályait sértő magatartások felsorolása

1. §-hoz

A rendelet hatályba lépésének meghatározása